Siponių akmuo

Siponių pėduotasis akmuo, dar vadinamas Ožakmeniu – geologinis gamtos paveldo objektas. Riedulys yra Kėdainių rajone, Dotnuvos seniūnijoje, į šiaurės vakarus nuo Siponių kaimo. Guli dirbamame lauke, apie 0,8 km nuo kelio Mantviliškis – Dotnuva.

Riedulys yra netaisyklingos formos, į viršų smailėjantis kupolas nežymiai kampuotas. Jo pagrindiniai virš žemės paviršiaus esančios dalies matmenys: aukštis – 1,75 m; ilgis – 4,0 m; plotis – 3,2 m. Riedulio horizontali apimtis yra didžiausia ties žemės paviršiumi, todėl susidaro įspūdis, kad dar antra tiek riedulio slepiasi po žeme.

Akmuo rusvos spalvos, vakariniame jo šone yra 4 duobutės, primenančios gyvulių pėdas. „Ožkos pėdos“ yra 5,5 x 2 cm ir 5,5 x 1,5 cm dydžio bei 3 cm gylio, kitos dvi – 6 x 2 cm ir 3,5 x 1 cm dydžio bei 2 cm gylio. Virš „ožkos pėdų“ matomas žemės rutulio formos 30x30 cm dydžio įdubimas. Pietinėje akmens pusėje – kitas 25 x 25 cm dydžio rutulio formos įdubimas.

Lietuvos mitologiniai akmenys
Lietuvos gamtos paveldo objektai
Kėdainių rajono paveldas